短歌行
作者：陸游
朝代：宋

paragraphs: 富貴得意如登天，自計一跌理不全。
晝食忘味夜費眠，渠過一日如一年。
春蠶得衣耕得食，農功初成各休息。
賣酒壚邊紛鼓笛，我過一年如一日。
二者求兼勢安可，與我周旋寧作我。
春城桃李豈不妍，雪澗未妨松磊砢。
人生禍福難遽論，廟犧烏得爲孤豚。
君不見獵徒父子牽黄犬，歲歲秋風下蔡門。